CELEX: 62009TN0527
Language: lt
Date: 2010-04-06 00:00:00
Title: Byla T-527/09: 2010 m. balandžio 6 d. pareikštas ieškinys byloje Ayadi prieš Komisiją

5.6.2010   
            
            
               LT
            
            
               Europos Sąjungos oficialusis leidinys
            
            
               C 148/31
            
         2010 m. balandžio 6 d. pareikštas ieškinys byloje Ayadi prieš Komisiją
   
   (Byla T-527/09)
   2010/C 148/56
   Proceso kalba: anglų
   
      Šalys
   
   
      Ieškovas: Chafiq Ayadi, atstovaujamas solisitoriaus H. Miller ir baristerių B. Emmerson ir S. Cox
   
      Atsakovė: Europos Komisija
   
      Ieškovės reikalavimai
   
   
               —
            
            
               Panaikinti Komisijos reglamentą Nr. 954/2009 tiek, kiek jis taikomas ieškovui.
            
         
               —
            
            
               Priteisti iš Komisijos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Ieškovas prašo panaikinti 2009 m. spalio 13 d. Komisijos reglamentą (EB) Nr. 954/2009, 114-ąjį kartą iš dalies keičiantį Tarybos reglamentą (EB) Nr. 881/2002, nustatantį tam tikras specialias ribojančias priemones, taikomas tam tikriems asmenims ir subjektams, susijusiems su Usama bin Ladenu, Al-Qaida tinklu ir Taliban, tiek, kiek juo ieškovas įtrauktas į asmenų, grupių ir organizacijų, kurioms taikomas šiame reglamente numatytas lėšų ir ekonominių išteklių įšaldymas, sąrašą.
   Pagrįsdamas savo reikalavimus ieškovas nurodo keturis teisinius pagrindus.
   Pirma, jis teigia, kad Komisija piktnaudžiavo įgaliojimais įtraukdama ieškovą į Reglamento Nr. 881/2002 I priedą, nes prieš tai išsamiai ir nešališkai neišnagrinėjo visų su ieškovo atveju susijusių aplinkybių.
   Antra, ieškovas tvirtina, kad skundžiamas sprendimas priimtas pažeidžiant jo teisę į veiksmingą teisminę kontrolę, nes reglamentui nepagrįstas jokiais įrodymais, todėl Teisingumo Teismas negali net pradėti vykdyti kontrolės ir įvertinti šiuos įrodymus.
   Trečia, ieškovas tvirtina, kad ginčijamas reglamentas priimtas pažeidžiant ieškovo teisę į gynybą. Jis teigia, kad Komisija įrodymų nepateikė, tik Sankcijų komiteto pareiškime nurodytus kaltinimus. Nepateikus įrodymų, ieškovui užkirsta galimybė kreiptis į Komisiją ištaisyti šių įrodymų trūkumus ar paaiškinti nesuprantamas vietas.
   Ketvirta, jis tvirtina, kad skundžiamas reglamentas, kiek juo įšaldomos ieškovo turimas turtas tiek retrospektyviai, tiek neterminuotai į ateitį, yra nepateisinamas jo pagrindinės teisės į nuosavybę suvaržymas.